钦定古今图书集成/历象汇编/历法典/第096卷 > 元史 > 天文志
## 钦定古今图书集成/历象汇编/历法典/第096卷 > 元史 > 天文志

司天之说尚矣。《易》曰：“天垂象，见吉凶，圣人象之。”又曰：
“观乎天文，以察时变。”自古有国家者，未有不致谨于
斯者也。是故尧命羲和，历象日月星辰；舜在璿玑玉
衡，以齐七政，天文于是有测验之器焉。然古之为其
法者三家：曰周髀，曰宣夜，曰浑天。周髀、宣夜先绝，而
浑天之学至秦亦无传。汉洛下闳始得其术，作浑仪
以测天。厥后历世递相沿袭，其有得有失，则由乎其
人智术之浅深，未易遽数也。宋自靖康之乱，仪象之
器尽归于金。元兴，定鼎于燕，其初袭用金旧，而规环
不协，难复施用。于是太史郭守敬者，出其所创《简仪》
《仰仪》及诸仪表，皆臻于精妙，卓见绝识，盖有古人所
未及者。其说以谓：“昔人以管窥天宿”度馀分约为太
半少，未得其的，乃用二线推测，于馀分纤微，皆有可
考。而又当时四海测景之所凡二十有七，东极高丽，

忒。而凡“日月薄食，五纬陵犯，彗孛飞流，晕珥虹霓，精
祲云气”等事，其系于天文占候者，具有简册存焉。若
昔司马迁作《天官书》，班固、范蔚宗作《天文志》，其于星
辰名号、分野次舍、推步候验之际详矣。及晋、隋二志，
实唐李淳风撰，其于二十八宿之躔度，二曜五纬之
次舍，时日灾祥之应，分野休咎之别，号极详备。后有
作者，无以尚之矣。是以欧阳修志《唐书》天文，先述法
象之具，次纪日月食五星陵犯及星变之异，而凡前
史所已载者，皆略不复道。而近代史官，志宋天文者，
则首载“仪象”诸篇；志金天文者，则唯录日月五星之
变。诚以玑、衡之制载于书，日星、风雨、霜雹、雷霆之灾
异载于《春秋》，慎而书之，非史氏之法当然，固所以求
合于圣人之经者也。今故其事例作《天文志。